Hulp stroom in ná Sutherland-brandFoto: Verskaf Die brand in die droogtegeteisterde Sutherland, waarin sowat R100 000 se veevoer in vlamme opgegaan het, het skaars 24 uur later ŉ positiewe nadraai gehad. Droogtehulp se Burre Burger het gisteraand laat weet dat ŉ skenker 12 vragmotors, met die nodige diesel om lang afstande te ry, beskikbaar gestel het om nog voer vir Sutherland se boere te neem. En dit was nie al goeie nuus vir die dorp nie. Burger sê in ŉ videoboodskap aan Maroela Media wat ook op Droogtehulp se Facebook-blad geplaas is dat daar twee oproepe later genoeg mielies geskenk is om die 12 vragmotors vol te maak. Dit sal teen die naweek in Sutherland afgelewer word. Die brand wat Woensdagnag op die dorp se skouterrein uitgebreek het, het laat Donderdag steeds gesmeul. Sowat 32 ton veevoer, bestaande uit 75 bale gars en gras, is verwoes. Die voer is skenkings uit die Wes-Kaap en Mpumalanga en sou vandag op plase in die omgewing afgelewer word. Die knellende droogte in groot dele van die land duur reeds langer as ses jaar en meer as 60 dorpe op die platteland word daardeur geraak. “Net in die Sutherland-distrik moes daar reeds 224 plaasarbeiders afbetaal word omdat daar nie meer werk of geld is om hulle aan te hou nie,” sê Sybil Visagie van Droogtehulp Noord-Kaap. Al meer dorpe vra ook nou humanitêre hulp en die organisasie deel nou ook kospakkies uit aan mense wat nie meer kop bo water kan hou nie. “Dis hartverskeurend. Ek weet van ŉ gesin wat vir hul dominee net water kon aanbied toe hy huisbesoek kom doen het want hulle kon nie meer koffie bekostig nie,” sê sy. Die polisie in Sutherland het intussen ŉ dossier geopen en ŉ klag van brandstigting word ondersoek. Daar is ook ŉ beloning van R3 000 uitgeloof vir inligting wat kan lei tot die inhegtenisneming van die brandstigter. Ons by www.droogtehulp.co.za en Vibro Bricks & Paving vat hande met groot Koöperasie groep… Ons sal nie dat ons land afgebrand word ie. God is te groot daarvoor en ons moet ons land terug gee vir God…Dankie aan almal betrokke…Jy kan help so maklik:DROOGTE HULP MET BURREFNB ACCOUNT(cheque)ACCOUNT: 62721858522BRANCH: 200406 of 250655SWIFT: FIRNZAJJREF:DROOGTE HULPVIR ANDER SKENKING OPSIES SOOS PAYPAL BESOEK ONS WEBBLADwww.droogtehulp.co.za Posted by Burre Burger on Thursday, September 5, 2019